《二唁诗 少保张公》
宋代·郑思肖

将军本北人，归顺年已久。擢身将校中，腰绾中国绶。

身润白玉洁，面狞黑铁丑。刚勇有武威，功出众人右。

一朝天柱折，当昼丰其蔀。阴阳反铁炭，杯棬贼杞柳。

公卿文章士，尽醉马乳酒。未闻天地间，生死反噬狗。

幸有张将军，强哉气赳赳。生死不携异，宁受奸宄狃。

平生铁石肠，明白照九有。荧荧赤伏符，百拜悬右肘。

谋画入微茫，僵目拇撑口。死战拓山开，高擎日月走。

剖心喂龙雏，淋漓血双手。圣火寿绵绵，凡水焉能溲。

瞬目出死关，命在事非偶。张巡埋骨地，顽石变琼玖。

白光射天门，璀璨夺星斗。英气磨不坏，生公踵其后。

播荡大海外，若子死恋母。屈指我世祖，建武又乙酉。

恶兽脑百裂，始识狮子吼。天风吹新雨，浊劫净无垢。

作者简介：郑思肖（1241～1318）宋末诗人、画家，连江（今属福建）人。原名不详，宋亡后改名思肖，因肖是宋朝国姓赵的组成部分。字忆翁，表示不忘故国；号所南，日常坐卧，要向南背北。亦自称菊山后人、景定诗人、三外野人、三外老夫等。曾以太学上舍生应博学鸿词试。元军南侵时，曾向朝廷献抵御之策，未被采纳。后客居吴下，寄食报国寺。郑思肖擅长作墨兰，花叶萧疏而不画根土，意寓宋土地已被掠夺。有诗集《心史》、《郑所南先生文集》、《所南翁一百二十图诗集》等。